"Nu prea mă recunosc în unele legi pe care le votăm, din păcate, dar asta e. Legea asta care a fost votată a fost votată când primul ministru nu prea era prin România şi eu nu intru în categoria asta, oricum, şi nici nu vreau să intru, dar dacă s-au mărit pensiile, ar trebui să se mărească pensiile la toată lumea din România", a declarat Năstase.

Senatorul a mai spus că nu are nevoie de pensie specială şi că nu o ia nici pe cea militară de mulţi ani, preferând să o doneze.

Întrebat dacă i se pare corect ca parlamentarii să aibă încă un venit după activitatea din Parlament, Ilie Năstase a spus că mulţi parlamentari nu au afaceri şi că este dificil să se descurce cu 1.000 de euro pe lună, mai ales dacă au şi copii.

"Dacă vă uitaţi, mulţi nu au afaceri şi trăiesc numai din salariu, care nu este un salariu prea mare pentru un senator. Cu 1.000 de euro nu prea te descurci, dacă ai şi doi-trei copii. Unii merită. (...) Oamenii ăştia sunt destul de importanţi în România şi dacă ne uităm la salariile celorlalţi parlamentari din alte ţări, vedem o diferenţă foarte mare", a spus Ilie Năstase.

Întrebat dacă va vota împotriva reexaminării, senatorul a spus că încă nu a decis.

Comisia pentru statut a modificat doar unele prevederi din legea pensiilor speciale pentru parlamentari, ca urmare a cererii de reexaminare a preşedintelui, stabilind că aceştia vor încasa pensiile din momentul în care au decizii de pensionare în sistemul de stat, dar cuantumul a rămas acelaşi.

Raportul Comisiei urmează să fie supus aprobării plenului comun al Parlamentului.